Geen maskers meer op Amerikaanse vlugteAmerikaanse lugrederye, ondergrondse treine en busdienste het Dinsdag met verpligte maskerregulasies weggedoen. (Foto: Bambi Corro / Unsplash) Amerikaanse lugrederye, ondergrondse treine en busdienste het Dinsdag inderhaas met alle verpligte maskerregulasies weggedoen. Dit volg ná ’n federale hofuitspraak dat beleid wat gesigsmaskers op openbare vervoer vereis, geskrap word. Die taxidiensmaatskappye Uber en Lyft en die spoorwegmaatskappy Amtrak het ook aangekondig dat maskers nié meer ŉ vereiste vir die gebruik van hul dienste sal wees nie. Dié maatskappye het wel gesê hoewel dit nie meer ŉ vereiste is nie, gesigsmaskers steeds aanbeveel word. Die dra van gesigsmaskers was regdeur die Covid-19-pandemie ŉ vuurwarm debatskwessie in dié land. Die jongste verwikkelinge het ook vinnig tot ŉ gegons op sosiale media gelei. In een video kondig ŉ vlieënier dié stap op ŉ Delta-vlug aan waarop een passasier uitroep “uiteindelik!”. Scott Hechinger, ŉ regskenner, was minder entoesiasties. “Almal nies en hoes. En mense asem dit bloot in. Vryheid,” het hy tydens ŉ vlug getwiet. Beleidmakers in Washington het verlede week besluit om die opheffing van die verpligte maskerbeleid tot 3 Mei uit te stel voordat federale regter Kathryn Kimball Mizelle ŉ stokkie daarvoor gesteek het. Sy het beslis dat dié beleid die statutêre mag van die Amerikaanse sentrum vir siektebeheer en -voorkoming (CDC) oorskry. Die hofsaak is reeds in Julie verlede jaar deur ’n konserwatiewe nie-winsgewende organisasie, Health Freedom Defence Fund, en twee eisers aanhangig gemaak. Die departement van justisie en die CDC het intussen gesê dat hulle nie met die hof se bevinding saamstem nie. Die departement het die maskerbevel as ’n “geldige uitoefening van die gesag wat die kongres aan die CDC gegee het om openbare gesondheid te beskerm” beskryf. “As die CDC nou tot die gevolgtrekking kom dat ’n verpligte maskerbeleid vir die publiek se gesondheid nodig bly, sal die departement van justisie teen die distrikshof se besluit appelleer.” Onlangse opnames dui aan dat die meerderheid mense steeds ten gunste van ’n binnenshuise maskerbeleid is, terwyl die minderheid sterk daarteen gekant is. ’n Meningspeiling wat op 18 April deur YouGov van stapel gestuur is, het bevind dat 63% “streng” of “ietwat” ten gunste van ’n verpligte maskerbeleid op openbare vervoer is. Die Metropolitaanse-vervoerowerheid in New York het boonop besluit dat die dra van maskers ondanks die uitspraak steeds verpligtend sal wees. Vlugpersoneel blyk egter nog tussen twee vure te sit. “Daar is ŉ groot verligting onder vlugbemanning. Daar is egter ook mense wat baie bekommerd is,” het Sara Nelson, president van die vereniging vir vlugbemanning, gesê. Republikeinse politikus Sam Graves van Missouri sê dis “hoogtyd” dat daar met maskers weggedoen word.